[{"text_idx": "#000000", "text": "Tra la padoj de la vivo"}, {"text_idx": "#000003", "text": "Tra la padoj de la vivo, kun Modest"}, {"text_idx": "#000004", "text": "La c\u0302efrolulino Eva edzinig\u0302is al najbara junulo Ivo, kiam s\u0302i estis ankorau\u0306 sufic\u0302e juna, sed post nelonga tempo ili disig\u0302is pro la kialo ke ili devis log\u0302i aparte kaj distance respektive."}, {"text_idx": "#000005", "text": "Post la divorco, Eva, apotekistino renkontis Dragomir-n, kiu estas direktoro de c\u0302okoladfabriko kaj enamig\u0302is unu la alian. Malg\u0302oje ilia miela vivo kiel geedzoj ne dau\u0306ris longe pro abrupta trafika akcidento de Dragomir. Antau\u0306 mornplena Eva aperis la viro Kiril, kiu laboras en s\u0302ia urbo. Ili enamig\u0302is sed iutage Kiril malaperis sen sciigo. Poste Eva informig\u0302as tra lia kolego ke li havas edzinon kaj infanon. Kvankam la c\u0302arlatano Kiril forlasis s\u0302in, tamen Eva decidas naski lian bebon. Kun la amata filino Lili, s\u0302ia malfelic\u0302a vivo baraktas kontrau\u0306 obstakloj je vivtenado sed por realigi la song\u0302on de Lili kiel baletistino, Eva faras sian plejon kiel patrino."}, {"text_idx": "#000006", "text": "Legante la novelon \u2018Tra la padoj de la vivo\u2019, mi estis ensorbita en la novelon kvazau\u0306 mi legus korean novelon pro g\u0302ia orienta etoso: intima familiara rilato inter familianoj, sensona sekvo lau\u0306 la diraj\u0302o de la patro, persista patrina amo al sia ido kaj c\u0302asta vivo de vidvino. En la novelo mi ne sentis ian kulturan diferencon inter oriento kaj okcidento, kio konformas al la universaleco de Esperanto-literaturaj\u0302o. Krome estas mirinde ke Julian priskribas delikate la animstaton de la virino.Kiel g\u0302isnunaj noveloj Julian Modest, \u2018Tra la padoj de la vivo\u2019 estas facile legebla novelo por tiuj, kiuj estas enirantaj en la meznivelan Esperanton. Lia stilo estas simpla sed g\u0302ia esprimmaniero estas elstara. Mi certas, ke vi ellegos la novelon ene de unu horo senspire."}, {"text_idx": "#000007", "text": "Romano pri la malfacilaj vivopadoj"}, {"text_idx": "#000009", "text": "Kial oni ne povas ordigi sian vivon tiel, ke g\u0302i estu simila al apoteko? Mi starigis tiun c\u0302i demandon al mi mem, kiam mi tralegis la romanon de Julian Modest \u201cTra la padoj de la vivo\u201d. Eva, la c\u0302efheroino de la romano estas apotekistino. C\u0302iun tagon s\u0302i rigardas la puran kaj bone ordigitan apotekon kaj demandas sin c\u0302u eblas, ke c\u0302io en la vivo estu kiel en apoteko \u2013 klara kaj en ordo. Kial oni ne havas tirkestojn, en kiuj estu amo, espero, felic\u0302o. Tamen bedau\u0306rinde la vivo ne estas apoteko. Kiam ni plenkreskas, ni strebas ordigi nian vivon, sed ne c\u0302iam ni sukcesas. Ni komprenas, ke ne c\u0302io en la vivo dependas de ni mem."}, {"text_idx": "#000010", "text": "Eva kurag\u0302as konfesi sian amon al la viro, kiu plac\u0302as al s\u0302i. Jes, la amo povas ataki nin subite. Unu el la herooj en la romano diras, ke nenio en la vivo okazas hazarde. Dragomir, la amiko de Eva, ne trinkas alkoholaj\u0302on, sed veturante per au\u0306to li katastrofas kaj mortas. Je la komenco de septembro nenio aludas, ke post la ora au\u0306tuno venos vintro kaj tristo."}, {"text_idx": "#000011", "text": "\u201cSed nun estas septembro kaj mi s\u0302atas la unuajn septembrajn tagojn, trankvilajn, silentajn, sunajn. En la komenco de septembro c\u0302io videblas pli klare \u2013 meditas Eva.\u201d S\u0302i preparas sin por familia vivo, sed subite s\u0302i ig\u0302as vidvino."}, {"text_idx": "#000012", "text": "Post la morto de Dragomir malrapide kaj turmente Eva sukcesas venki la doloron, la senesperon. S\u0302i konscias, ke se oni amus sin, oni sukcesus travivi la c\u0302agrenon, la malfacilaj\u0302ojn kaj ekami la aliajn homojn. Ja, la vivo dau\u0306ras plu. Eva ig\u0302as baptistino de Viktor, la filo de sia kuzino kaj Eva konscias, ke la plej grava virina devo estas ig\u0302i patrino, doni novan vivon. S\u0302i naskas filinon \u2013 Lili. La nasko estas dolora, sed senlime g\u0302oja."}, {"text_idx": "#000013", "text": "La infanoj kreskas kaj aperas iliaj unuaj senrevig\u0302oj. Lili frue eksentas sian destinon. S\u0302i deziras esti baletistino. Lili estas sincera kaj kara, simila al malfermita libro. Sur s\u0302ia infana vizag\u0302o klare videblas la g\u0302ojoj kaj malg\u0302ojoj. Julian Modest delikate aludas, ke la homo devas sekvi siajn revojn. La patro de Eva ne deziras, ke Lili estu baletstino, tamen Eva kaj Lili ekiras la vojon, kiun Lili elektis."}, {"text_idx": "#000014", "text": "C\u0302iu devas plenumi sian vivodevon. Eva estas patrino, kiu pretas doni c\u0302ion por la felic\u0302o de sia filino. C\u0302iu devas trairi la padojn de la vivo."}, {"text_idx": "#000015", "text": "\u201cTra la padoj de la vivo\u201d estas romano, en kiu Julian Modest talente montris la multkoloran nuntempan vivon. Li priskribis heroinon kurag\u0302a, memstara, preta batali kaj venki la malfacilaj\u0302ojn, heroinon, kiu trairis longan vojon, sed sukcesis eduki sian filinon kaj realigis siajn revojn."}, {"text_idx": "#000016", "text": "Legante la romanon nevole en mi naskig\u0302is la deziro, ke kiam mi estis infano, estus bone se mia patrino estus kiel Eva, c\u0302ar mia patrino tre frue forpasis."}, {"text_idx": "#000017", "text": "Julian Modest estas sorc\u0302isto, kiu alloge rakontas, kiu enrigardas profunden en la homan animon kaj montras al la legantoj la plej subtilajn pensojn kaj emociojn."}, {"text_idx": "#000018", "text": "Pasio patrina, c\u0302u inda je diskuto?"}]